పుచ్చా వాసుదేవ పరబ్రహ్మశాస్త్రి
పీవీ పరబ్రహ్మ శాస్త్రి గుంటూరు జిల్లా దుగ్గిరాల మండలం పెదకొండూరు గ్రామంలో పుచ్చా వెంకటేశ్వర్లు, రుక్మిణమ్మ దంపతులకు 1921 జూన్‌లో జన్మించారు. 1938లో ఓల్డ్ మద్రాస్ ప్రెసిడెన్సీలో పాఠశాల విద్యను, 1948లో బీఎస్సీ డిగ్రీని పూర్తి చేశారు. పిఠాపురంలో వ్యాకరణ, తర్క, వేదాల్లో నిష్ణాతులైన వారణాసి సుబ్రమణ్యశాస్త్రి దగ్గర శిష్యరికం చేశారు. 1948లో పోలీస్ యాక్షన్ తర్వాత వరంగల్ జిల్లా జనగాంకు వచ్చి అక్కడ తెలుగు మీడియం హైస్కూల్‌లో హెడ్ మాస్టర్‌గా చేరారు. మూడేళ్ల తర్వాత హైదరాబాద్‌కు వచ్చి కేశవ మెమోరియల్ హైస్కూల్‌లో గణితం, సైన్స్ ఉపాధ్యాయుడిగా సేవలందించారు. 1955లో బెనారస్ హిందూ యూనివర్శిటీ నుంచి సంస్కృతంలో డిగ్రీ పొందారు. 1959లో డిపార్ట్‌మెంట్ ఆఫ్ ఆర్కియాలజీ అండ్ మ్యూజియంలో ఎపిగ్రఫీ అసిస్టెంట్ ఉద్యోగంలో చేరారు. పురావస్తు శాఖలో అసిస్టెంట్ డైరెక్టర్, డిప్యూటీ డైరెక్టర్‌గా వివిధ హోదాలలో పనిచేసిన ఆయన 1981 పదవీ విరమణ పొందారు.
పాలపర్తి శ్యామలానందప్రసాద్
అవధాని శేఖర పాలపర్తి శ్వామలానంద ప్రసాద్‌ శతావధాని.
ఆయన గుంటూరు జిల్లా పొన్నూరులో పూర్ణాంబ, వెంకట సుబ్బారావు దంపతులకు అక్టోబరు 3 1957 న జన్మించారు. ఆయన కృష్ణాజిల్లా అవనిగడ్డలో ప్రాథమిక మాధ్యమిక విద్య పూర్తిచేసారు. మండలి బుద్ధప్రసాద్ గారు ఈయన సహాధ్యాయ. ఆయన పొన్నూరు శ్రీ భావనారాయణ స్వామి సంస్కృత కళాశాలలో చదివారు. శ్రీమతి భానుమతిని అర్ధాంగిని చేసుకున్నారు . తెలుగులోనూ, సంస్కృతం లోను ఎం.ఎ పూర్తిచేసి రెంటిలోనూ పి.హెచ్ .డి. సాధించారు. సంస్కృతంలో విశ్వనాధ రాసిన రూపకాలపై పరిశోధన చేసి డాక్టరేట్ పొందారు. విజయవాడ సయ్యద్ అప్పలస్వామి సంస్కృత కళాశాలలో సంస్కృత శాఖాధ్యక్షులుగా పనిచేస్తున్నారు.